המסעדה הצמחונית של סרג'יו הלמן וקאלו באבא נפתחה לפני כשנתיים. מעבר לאוכל הודי מתובל ואותנטי (באבא חי רוב חייו בהודו), היא מעניקה אלטרנטיבה לצמחונים טבעונים שיעדיפו לוותר על מסעדות הבשרים האופייניות לאזור הצפון. בתפריט קלאסיקות כמו סמוסה, דאל, פאלאק פאניר, מרקים ועוד. גולת הכותרת היא ארוחת הטאלי שכוללת צלחת מחולקת עם שלושה תבשילים ומגיעה עם אורז בסמטי, זרעי כמון, צ'פטי ויוגורט. בימי שישי יש כאן דילים של אוכל הודי עם בירה מלווים במוזיקת בוליווד קופצנית.
טאלי. נופית החרמון, קרית שמונה. 04-6077764. שעות פתיחה: א'-ה' 12:00-22:00 ו' 11:30-16:00. צמחוני, לא כשר.
מסעדת טאג' היא מסעדה קטנה, שכונתית ומשפחתית שנפתחה על ידי משה ואמו נעמי המתמחה באוכל יהודי הודי מאזור מומביי. בתפריט אלו מטאר - תבשיל אפונה, תפוחי אדמה ורוטב מסאלה על מצע אורז צהוב; תבשיל גרגירי חומוס ותפוח אדמה המבושלים בתבלינים הודים ומוגשים עם בצל קצוץ וכוסברה; טאלי ירקות; אורז בסמאטי וצ'פאטי; צ'יקן טיקה ועוד. אל תשכחו לקחת הרבה צ'אטני בצד.
מסעדת מונאר נקראת על שם עיר בדרום הודו והסגנון שלה מכונה דאבה, מזללת פועלים הודית. הרבה מהדאבות בדרום הודו מגישות מסאלה דוסה, מעין קרפ גדול שעשוי בתהליך התססה של אורז ועדשים, ועל כן הוא נטול גלוטן. כאן הוא מגיע במילוי תפוחי אדמה ולצד תבשיל סמבר של ירקות בבישול ארוך. עוד במסעדה מנות הודיות מפתיעות ומעניינות שמשחקות על הקו שבין פשטות לטריות, עם הרבה חומרי גלם טריים, ירוקים וירקות ופירות טריים ועונתיים שמשתלבים במנות כמו לשון הפר, אננסים מקומיים ועוד.
בתוך רשימה שכולה מורכבת ממסעדות אי אפשר שלא לשלב את ימי א' של טאיזו, שבימי ראשון הופכת למסעדה הודית לכל דבר. ערבי קונספט הם הרבה פעמים עניין של טרנד אבל בטאיזו הערב פועל בהצלחה כבר כמה שנים, ומצליח להביא את טעמי הודו לרמות הגבוהות ביותר. החל מהלבוש המסורתי של המלצרים וצוות המטבח, דרך הקוקטיילים, המוזיקה והאוכל של שף יובל בן נריה, פוטוגני, מעניין, ועתיר תבלינים. מבין המסעדות ברשימה הארוחה כאן היא היקרה ביותר אבל היא מספקת חוויית גורמה בלתי נשכחת.
טאיזו. דרך מנחם בגין 23, תל אביב יפו. 03-522-5005. לא כשר.
בשנת 1993 נפתחה מסעדת אינדירה בלונדון מינסטור (במקום שבו בעבר פעלה מסעדת איצ'יקדנה של רינה פושקרנה, כיום בעלת טנדורי). לא הרבה דברים השתנו בה במהלך השנים והתפריט עדיין שומר על אותן מנות דגל כמו פלאק פאניר, פאקורה, הנאן המסורתי ועוד, כשהמסעדה נותרה מאז ועד היום משפחתית מאד וחמימה. יש כאן גם משלוחים.
טנדורי הוקמה בשנת 1984, מה שהופך אותה למסעדה ההודית הוותיקה ביותר בארץ ולזאת שבמידה רבה "חינכה" את הישראלים לאהוב אוכל הודי לפני שמסעות למזרח הפכו לנקודת מעבר הכרחית לבוגרי צבא. למסעדה נפתחו סניפים רבים מהם נותרו היום הסניף המקורי וסניף נוסף בהרצליה. בין המנות מרק מוליגטוני עם עדשים ואורז, סמוסה כבש, עוף טיקה ועוד. רוב המנות נותרו זהות מיום הקמתה לפני 30 שנה כשמדי פעם מוסיפה פושקרנה חידושים. למסעדה יש גם משלוחים.
בעקבות אופנת נסיעות להודו שהחלה לצמוח בשנות ה-90 שגשגו אט אט גם מסעדות הודיות. אחת מהן היא 24 רופי, מסעדה שכולה באווירת שנטי עם כריות על הריצפה ווייב של מסעדת פועלים הודית (דאבה), שירות מחוייך עם אפס גינונים.
המסעדה מתמקדת בארוחת טאלי צבעונית ומשביעה, ומתאימה מעט את המנות לחיך הישראלי.
סלאם בומביי היא מסעדה שפועלת בשקט בשקט כבר למעלה מעשור ברחוב אלנבי הסואן. המסעדה נמצאת בבעלותו של שי שורק, שמכין בה אוכל לפי המתכונים של סבתו, אסתר, שעלתה ארצה בשנות ה-50 מבומביי. יש כאן מנות פועלים קלאסיות כמו דאל, צ'יקן קארי ועוד ואפשר לקנות מנות בכמויות מסחריות הביתה כמו במזללה טובה ואפילו תבלינים הודיים.
הסניף השני של קפטן קארי אמנם הספיק להסגר, אבל מסעדת המקור של יונתן רושפלד וקבוצת קפטן קארי חיה ובועטת בשרונה מרקט. המסעדה מציעה אוכל הודי צבעוני ושמח עם טוויסט, כמו שיפודי עוף מושרים ביוגורט קארי אדום על אורז לבן ודאל עדשים כתומות; צ'יקן קופטה, קציצות עוף במסאלה של חמאת בוטנים; פורל טנדורי שהוא פילה דג מושרה ביוגורט, קארי אדום ורוטב קוקוס ועוד.
מא פאו (אמא לחם, בהודית) נוצרה בהשראת דוכני האוכל של מומבאי, ומציגה את הגרסה שלה למסעדת רחוב עדכנית. מאחורי המסעדה עומדים שלושה אחים: נח, ישראל ורונית, שמוצאם במומבאי כמובן. בין המנות במסעדה בטטה ווד'ה - תפוחי אדמה קריספיים עם זרעי חרדל וכוסברה; סמוסה - כיסוני עוף טחון במטבלי צ'אטני פראנקי - צ'אפטי רול צמחוני; קדירת דאל תבשיל עדשים עוף טנדורי במשרה יוגורט מתובל ועוד. ויש גם קינוחים הודיים כמו בנופי.
התפריט של המסעדה מתמקד בקרפ ההודי שמאפיין כל כך את איזור הדרום בהודו. הדוסה עשויה על בסיס אורז ומש שחור, היא טבעונית ונטולת גלוטן ובכלל התפריט כאן דוגל באוכל מזין וכמה שיותר אורגני וטבעי. הדוסה מגיעה בארבעה סוגים - צהובה עם תפו"א, בצל, תבלינים גזר ובצל סגול; כתומה עם בטטה, גזר, בצל, תבלין הודי ובצל ירוק; ירוקה עם מנגולד, דלורית, בצל ואג'ואן; ודוסה ים תיכונית שתצטרף בקרוב לתפריט. כל הדוסות מגיעות עם סמבר - מרק עדשים, סלטון של כרוב וגזר, ומטבל מעולה של צ'אטני קוקוס. תמצאו כאן גם קינוחים אורגניים כמו ממתק ספירולינה.
בפאתי שוק רמלה, בחלקה האחורי של חנות תבלינים עשירה, מתחבאת מסעדת מהרג'ה. את מסעדת הפועלים הקימו לפני למעלה מ-30 שנה הוריו של אלעזר אסטיוקר שכיום ממשיך את המסורת ומבשל בה. במהלך שנת 2016 המסעדה נסגרה לתקופה רק כדי להפתח שוב בכוחות מחודשים. לכאן נוהרים יוצאי הודו מרחבי הארץ כדי לרכוש מתוך המבחר המסחרר של תבלינים, קמח חומוס, צ'טני ושאר פרודוקטים שלא תמיד קל להשיג כמו גם מתוקים. התפריט צמחוני-טבעוני ועשיר בתבשילים ובשלל מטוגנים המאפיינים את המטבח ההודי.
מסעדה הודית שפתח דניאל ששון בהונקר, שעלה ארצה בגיל 30 ממומבאי. הוא עבר תקופה במסעדה הודית באילת (שהספיקה להיסגר). בשנת 2016 פתח את המסעדה, שמציעה מנות קלאסיות כמו מלאי כופתא, אלו גובי, סמוסה ירקות וכמובן צ'יקן טיקה קלאסית. המסעדה גם עושה משלוחים.
מסעדת דאבה מגישה אוכל הודי אותנטי עם ראשונות מגניבות כמו צ'יפס בתיבול מסאלה עם מטבל מיונז חריף, לחם נאן מבצק יוגורט עם שום או לביבות בצל. יש טאלי הודי קלאסי, ומנות עיקריות צמחוניות כמו מלאי כופתה או פניר מסאלה, שזו גבינת פניר ברוטב עגבניות ושמנת. המקום מעוצב קצת כמו הודו וחלק מהשולחנות נמוכים ויושבים על כריות על הרצפה. תזמינו לעצמכם צ'אי ותדמיינו שאתם בטיול הגדול.
המסעדה שהחלה דרכה כדוכן הפכה במרוצת השנים לחלל גדול ובלי ששמתם לב חגגה 27 שנה. האוכל המוגש הוא בסגנון צפון הודו. הנאן נאפה כאן בטאבון מיוחד ומגיע במבחר וריאציות כמו נאן שום או נאן בצל, יש מבחר סוגים שונים של קארי, צ'יקן טיקה, טאלי ועוד. היות והמסעדה כשרה בשרית לא תמצאו כאן מנות יוגורט, משקאות או קינוחים חלביים.
המטבח של מסעדת הודו הקטנה עמוס בקופסאות תבלינים שנטחנים במקום. למרות שמדובר במקום צמחוני, חסרונו של הבשר לא מורגש כלל. עושר חומרי הגלם, הצבעים, הריחות והטעמים מייתר אותו לחלוטין. המקום הקטן של חנוך סטמקר, השף והבעלים הפך למוסד ידועה באזור הדרום, והוא משלב אווירת שאנטי סטודנטיאלית עם הרבה כריות על הריצפה לבין שולחנות ואוכל שמכסה חלקים נרחבים ממטבחי הודו ושפע קלאסיקות כמו מלאי כופתה, רוטי, פאניר ביריאני ופלאק פניר.
לפני שנתיים פתחו ראג' קומאר ואשתו מסעדה משפחתית באזור התעשייה באילת. ראג' שעבד למעלה מ-20 שנה במטבחי מסעדות ובתי מלון בעיר, קנה דוכן אוכל תאילנדי, אבל במהרה התרחב והכניס לתפריט את המטבח ההודי עליו גדל. במטבח ממוקם טאבון טנדורי שהביא ראג' מדלהי וכל מנות הבשר והעוף במסעדה עוברות קודם כל דרכו. בתפריט מנות כמו סמוסה, פקורה ובטטה ווארה; עוף טיקה מסאלה; בננה רול בטמפורה ועוד. אם רוצים אוכל הודי ולא מתחשק לקום משפת הים, יש גם משלוחים.